### **Predkladacia správa**

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 65/2006 Z. z. o technických požiadavkách na elektrické pripojenie namontované na poľnohospodárskom kolesovom traktore a lesnom kolesovom traktore pre osvetľovacie zariadenia a svetelné signalizačné zariadenia na nástrojoch, strojoch alebo prípojných vozidlách určených pre poľnohospodárstvo alebo lesníctvo (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.

Ministerstvo dopravy a výstavby Slovenskej republiky (ďalej len „ministerstvo dopravy“) predkladá návrh nariadenia vlády mimo Plánu legislatívnych úloh vlády Slovenskej republiky na rok 2019.

Nariadenie vlády Slovenskej republiky č. 65/2006 Z. z. o technických požiadavkách na elektrické pripojenie namontované na poľnohospodárskom kolesovom traktore a lesnom kolesovom traktore pre osvetľovacie zariadenia a svetelné signalizačné zariadenia na nástrojoch, strojoch alebo prípojných vozidlách určených pre poľnohospodárstvo alebo lesníctvo (ďalej len „nariadenie vlády č. 65/2006 Z. z.“) bolo vypracované na základe transpozície smernice Rady 75/323/EHS z 20. mája 1975 o aproximácii právnych predpisov členských štátov o elektrickom pripojení namontovanom na kolesových poľnohospodárskych a lesných traktoroch na osvetľovacie a svetelné signalizačné zariadenia na nástrojoch, strojoch alebo prívesoch určených pre poľnohospodárstvo alebo lesníctvo [ďalej len „smernica (EHS) č. 75/323“], ktorá bola v rámci portálu EUR-Lex vedená ako účinná smernica. Keďže táto smernica sa v súčasnosti pri udeľovaní typového schvaľovania traktorov nevyužíva, ministerstvo dopravy sa obrátilo na Európsku komisiu s otázkou na platnosť smernice (EHS) č. 75/323. Európska komisia oznámila, že ide o chybu v rámci portálu EUR-Lex, ktorá bude opravená, nakoľko smernica (EHS) č. 75/323 bola od 17. apríla 1980 zrušená podľa čl. 6 smernice Rady 78/933/EHS zo 17. októbra 1978 o aproximácii právnych predpisov členských štátov týkajúcich sa montáže osvetľovacích zariadení a zariadení svetelnej signalizácie na kolesových poľnohospodárskych alebo lesných traktoroch [ďalej len „smernica (EHS) č. 78/933“]. Smernica (EHS) č. 78/933 bola zrušená čl. 7 smernice Európskeho parlamentu a Rady 2009/61/ES z 13. júla 2009 o montáži osvetľovacích zariadení a zariadení svetelnej signalizácie na kolesových poľnohospodárskych alebo lesných traktoroch (kodifikované znenie), ktorá bola následne zrušená nariadením Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami v platnom znení.

Vzhľadom na to, že smernica (EHS) č. 75/323 bola zrušená, nariadenie vlády č. 65/2006 Z. z. je obsolétne, a preto je potrebné ho zrušiť.

Účinnosť nariadenia vlády sa navrhuje dňom 1. júla 2019.

Návrh nariadenia vlády nemá žiadne dopady na rozpočet verejnej správy ani na podnikateľské prostredie, nemá žiadne sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana. Vyhodnotenie vybraných vplyvov je uvedené v doložke vybraných vplyvov.

Návrh nariadenia vlády nie je potrebné zaslať na vnútrokomunitárne pripomienkové konanie.

Návrh nariadenia vlády je v súlade s Ústavou Slovenskej republiky, s ústavnými zákonmi záväznými právnymi predpismi platnými v Slovenskej republike, s medzinárodnými a nálezmi Ústavného súdu Slovenskej republiky, so zákonmi a ostatnými všeobecne zmluvami, ktorými je Slovenská republika viazaná, ako aj s právom Európskej únie.

 Návrh nariadenia vlády bol predmetom medzirezortného pripomienkového konania, ktorého vyhodnotenie je súčasťou predloženého návrhu.